Georgius tituli sancte Anastasie, Guilhelmus tituli sancti Martini in montibus, Alfonsus tituli sanctorum Quatuor coronatorum, presbiteri, Prosper sancti Georgij ad Uelum aureum, Albertus sancti Eustachii, Petrvs sancte Marie noue, dyaconj, sacrosancte Romane ecclesie cardinales, vniuersis et singulis christifidelibus presentes nostras litteras inspecturis salutem in Domino sempiternam. Splendor paterne glorie, qui sua mundum illuminat ineffabili claritate, pia vota fidelium de ipsius clementissima maiestate sperancium tunc precipue benigno fauore prosequitur, cum deuota ipsorum humilitas sanctorum precibus et meritis adiuuatur. Cupientes igitur vt altare beate Marie virginis, dicte (ͻ: ctum) clericorum, sita (ͻ: -tum) in cathedrali ecclesia Aboensi, congrvis frequentetur honoribus, fidelesque ipsi eo libencius deuocionis causa confluant ad eundem, quo ibidem dono celestis gracie se nouerint refectos, a christifidelibus iugiter veneretur, de omnipotentis Dei misericordia beatorumque Petri et Pauli apostolorum eius auctoritate confisi, omnibus et singulis vere penitentibus et confessis, qui dictum altare in natiuitatis, circumcisionis, epiphanie, resurreccionis, ascensionis, pentecostes et corporis Dominj nostri Ihesu Christi, necnon natiuitatis, annunciacionis, purificacionis, concepcionis atque visitacionis beate Marie semper virginis ac natiuitatis beati Johannis baptiste, duodecim apostolorum, quatuor ewangelistarum, in singulis diebus sabbati, sanctorum Henrici et Erici ac Katerine, Margarete virginum, omniumque sanctorum et ipsius altaris dedicacione, festiuitatibus et celebritate deuote visitauerint annuatim et ad reparacionem ac conseruacionem edificij, calicum, librorum ac aliorum ornamentorum pro diuino cultu inibi necessariorum quocienscunque manus porrexerint adiutrices, nos cardinales prefati et quilibet nostrum pro qualibet ipsarum festiuitatum et celebritate huiusmodi centum dies indulgenciarum de iniunctis eis penitenciis misericorditer in Domino relaxamus, presentibus vero perpetue duraturis. Jn quorum fidem et testimonium presentes litteras fieri nostrorum(que) cardinalatuum sigillorum jussimus appencione communiri. Datum Rome anno a natiuitate Domini mcdxlv, die vero 2:a mensis Junij, pontificatus sanctissimi in Christo patris et domini nostri domini Eugenii, diuina prouidencia pape quarti anno quinto decimo.